Imtella' Ottubru 7, 2020 - Aġġornata 7 Ta' Ottubru, 2020 6:55pm Il-Malta Business Registry nieda l-pjan strateġiku fuq medda ta' ħames snin bi programm ta' azzjoni ffukat fuq it-tisħiħ tat-teknoloġija u l-ġlieda kontra reati ekonomiċi. L-Uffiċjal Kap tal-Operazzjonijiet, Kenneth Brincat, qal li l-pjan jiddefinixxi t-triq biex din l-aġenzija tkompli tissalvagwardja u tħares r-reputazzjoni tal-ġurisdizzjoni Maltija fl-isfera ekonomika. Qal li dan se jsir bit-tisħiħ tal-governanza u l-metodi ta' diliġenza fis-sorveljanza dwar l-operat tan-negozji. Is-Sur Brincat qal li se ssir enfasi dwar kif l-aġenzija tista' tiffaċilita n-negozji li qed jiffaċċjaw diffikultajiet minħabba l-Covid-19, u dan se jsir permezz ta' insolvency funds li ngħataw mill-Unjoni Ewropea għal dan il-għan. Spjega li għall-ewwel darba f'Malta se jibdew ikunu reġistrati negozji self-employed. Qal li s-sistema tar-reġistru se tħaddem sistema tal-informatika li hija bbażata fuq is-sistema tal-blockchain. Il-Ministru tal-Ekonomija, Investiment u Negozji Żgħar, Silvio Schembri, qal li fl-aħħar sentejn, il-Malta Business Registry stabbilixxa lilu nnifsu bħala aġenzija awtonoma li taqdi l-ħtiġijiet tal-komunità tan-negozju u tadatta għall-ħtiġijiet tagħhom f'suq li qiegħed kontinwament jevolvi. Huwa qal li r-reġistru nazzjonali tan-negozju huwa rikonoxxut internazzjonalment għall-eċċellenza li joffri servizzi ta' kwalità lis-setturi korporattivi u tan-negozju kemm lokalment kif ukoll internazzjonalment u li jassigura li huma konformi bis-sħiħ mal-leġiżlazzjoni lokali u mal-istandards internazzjonali. Il-Ministru Schembri qal li "hekk apparti li ilqajna nistgħu ngħidu r-rakkomandazzjonijiet kollha tal-Kunsill tal-Ewropa kif ukoll tal-Moneyval, morna iktar minn hekk rajna li investejna fit-teknoloġija b'mod partikolari, teknoloġija blockchain fejn jidħol ir-reġistru kif ukoll proċessi li kienu antikwati aġġornajniehom għaż-żminijiet tal-lum." Fil-ħames snin li ġejjin, huwa ppjanat li din l-aġenzija twettaq tibdil leġiżlattiv biex tindirizza sitwazzjonijiet ta' dawk li jippersistu fl-użu ħażin tar-reġistru, kif ukoll miżuri biex jiġġieldu r-reati ekonomiċi.